Document ID: 32007D0027

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2006
για την έγκριση ορισμένων μεταβατικών μέτρων σχετικά με τις παραδόσεις νωπού γάλακτος σε εγκαταστάσεις επεξεργασίας και με την επεξεργασία του εν λόγω νωπού γάλακτος στη Ρουμανία όσον αφορά τις απαιτήσεις των κανονισμών (ΕΚ) αριθ. 852/2004 και (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2006) 6963]
(Κείμενο που παρουσιάζει ενδιαφέρον για τον ΕΟΧ)
(2007/27/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
Εκτιμώντας τα ακόλουθα:
(1)
Ο κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1) θεσπίζει γενικούς κανόνες για τους υπεύθυνους επιχειρήσεων τροφίμων όσον αφορά την υγιεινή των τροφίμων, με βάση την ανάλυση κινδύνου και τις αρχές κρίσιμων σημείων ελέγχου. Ορίζει ότι οι υπεύθυνοι επιχειρήσεων τροφίμων οφείλουν να συμμορφώνονται με τις διαρθρωτικές απαιτήσεις που βασίζονται σ' αυτές τις αρχές. Ο κανονισμός (ΕΚ) (2) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης, συμπληρώνει τους κανόνες που καθορίζονται από τον κανονισμό (ΕΚ) αριθ. 852/2004. Οι κανόνες που καθορίζονται με τον κανονισμό (ΕΚ) αριθ. 853/2004 περιλαμβάνουν συγκεκριμένες απαιτήσεις για τις εγκαταστάσεις επεξεργασίας γάλακτος, καθώς επίσης και απαιτήσεις υγιεινής σχετικά με το νωπό γάλα και τα γαλακτοκομικά προϊόντα.
(2)
Η Ρουμανία πρόκειται να προσχωρήσει στην Κοινότητα την 1η Ιανουαρίου 2007. Προετοιμαζόμενες για την προσχώρηση αυτή, οι εγκαταστάσεις επεξεργασίας γάλακτος υποβάλλονται στις απαραίτητες διαρθρωτικές βελτιώσεις, προκειμένου να συμμορφωθούν προς τις διαρθρωτικές απαιτήσεις που καθορίζονται στον κανονισμό (ΕΚ) αριθ. 852/2004. Από το 2004 ο αριθμός των εγκαταστάσεων που ανταποκρίνονται στις κοινοτικές διαρθρωτικές απαιτήσεις έχει αυξηθεί από 12 σε 123.
(3)
Εντούτοις, το ποσοστό του νωπού γάλακτος που ανταποκρίνεται προς τις απαιτήσεις υγιεινής, οι οποίες καθορίζονται στον κανονισμό (ΕΚ) αριθ. 853/2004, το οποίο παραδίδεται στις εγκαταστάσεις επεξεργασίας γάλακτος που συμμορφώνονται με τις διαρθρωτικές απαιτήσεις του κανονισμού (ΕΚ) αριθ. 852/2004 έχει αυξηθεί μόνο ελαφρά. Το 2005 από τη συνολική παραγωγή 5,6 εκατομμυρίων τόνων νωπού γάλακτος αγελάδων ετησίως, 0,38 εκατομμύρια τόνοι συμμορφούμενου προς τις απαιτήσεις νωπού γάλακτος παραδόθηκαν στις εγκαταστάσεις επεξεργασίας γάλακτος.
(4)
Λαμβάνοντας υπόψη τη σημερινή κατάσταση, είναι ενδεδειγμένο να προβλεφθούν μεταβατικά μέτρα όσον αφορά την οργάνωση του γαλακτοκομικού τομέα στη Ρουμανία.
(5)
Για το σκοπό αυτό, το παράρτημα VII κεφάλαιο 5 υποενότητα Ι, στοιχείο (γ) της πράξης προσχώρησης της Βουλγαρίας και της Ρουμανίας, επιτρέπει προσωρινά για ορισμένες εγκαταστάσεις επεξεργασίας γάλακτος που δεν συμμορφώνονται με τις διαρθρωτικές απαιτήσεις που καθορίζονται στον κανονισμό (ΕΚ) αριθ. 852/2004 να παραλαμβάνουν νωπό γάλα που δεν συμμορφώνεται με τις σχετικές απαιτήσεις υγιεινής όπως καθορίζονται στον κανονισμό (ΕΚ) αριθ. 853/2004 («μη-συμμορφούμενο γάλα»).
(6)
Οι γαλακτοπαραγωγικές επιχειρήσεις που δεν συμμορφώνονται προς τις απαιτήσεις υγιεινής οι οποίες καθορίζονται στον κανονισμό (ΕΚ) αριθ. 853/2004 και εγκαταστάσεις επεξεργασίας γάλακτος που δεν συμμορφώνονται προς τις διαρθρωτικές απαιτήσεις που καθορίζονται στον κανονισμό (ΕΚ) αριθ. 852/2004 υπάρχουν σε ολόκληρο το έδαφος της Ρουμανίας. Συνεπώς, κάποιες από τις συμμορφούμενες εγκαταστάσεις παραλαμβάνουν ακατέργαστο γάλα που συμμορφώνεται με τις σχετικές απαιτήσεις υγιεινής όπως καθορίζονται στον κανονισμό (ΕΚ) αριθ. 853/2004 («συμμορφούμενο γάλα») καθώς επίσης και μη-συμμορφούμενο γάλα. Επομένως, η διάθεση των τελικών προϊόντων στην αγορά από από τις συμμορφούμενες εγκαταστάσεις πρέπει να περιοριστεί στη Ρουμανία. Επιπλέον, ένας κατάλογος αυτών των συμμορφούμενων εγκαταστάσεων πρέπει να παρατεθεί στην παρούσα απόφαση.
(7)
Επιπλέον, ορισμένες συμμορφούμενες εγκαταστάσεις σκοπεύουν να επεξεργαστούν χωριστά το συμμορφούμενο και μη-συμμορφούμενο γάλα. Είναι επομένως απαραίτητο να καθιερωθούν οι όροι όσον αφορά τη συλλογή και την επεξεργασία αυτού του γάλακτος και τη διάθεση των τελικών προϊόντων του στην αγορά. Ένας κατάλογος των εν λόγω συμμορφούμενων εγκαταστάσεων που επεξεργάζονται αυτούς τους δύο τύπους γάλακτος θα πρέπει επίσης να παρατεθεί στην παρούσα απόφαση.
(8)
Η μεταβατική περίοδος που χορηγείται πρέπει να περιοριστεί σε 18 μήνες. Η κατάσταση του γαλακτοκομικού τομέα στη Ρουμανία πρόκειται να αναθεωρηθεί πριν από το τέλος αυτής της περιόδου. Συνεπώς, είναι σκόπιμο να υποβάλλει η Ρουμανία ετήσιες εκθέσεις στην Επιτροπή σχετικά με την πρόοδο της αναβάθμισης των εγκαταστάσεων παραγωγής γάλακτος που προμηθεύουν νωπό γάλα στις συμμορφούμενες εγκαταστάσεις.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατάλογοι συμμορφούμενων εγκαταστάσεων
Στα κεφάλαια Ι και ΙΙ του παραρτήματος της παρούσας απόφασης παρατίθενται πίνακες εγκαταστάσεων επεξεργασίας γάλακτος στη Ρουμανία οι οποίες συμμορφώνονται προς τις διαρθρωτικές απαιτήσεις του κανονισμού (ΕΚ) αριθ. 852/2004, παράρτημα ΙΙ κεφάλαιο ΙΙ («συμμορφούμενες εγκαταστάσεις») και στις οποίες επιτρέπεται να παραλαμβάνουν και να επεξεργάζονται νωπό γάλα το οποίο δεν συμμορφώνεται προς το κεφάλαιο Ι μέρος ΙΙΙ, σημείο 3 και το κεφάλαιο ΙΙ μέρος ΙΙΙ του τμήματος ΙΧ του παραρτήματος ΙΙΙ του κανονισμού (ΕΚ) αριθ. 853/2004 («μη-συμμορφούμενο γάλα»).
Άρθρο 2
Παραδόσεις μη-συμμορφούμενου γάλακτος και επεξεργασία σε συμμορφούμενες εγκαταστάσεις αναφερόμενες στο κεφάλαιο Ι του παραρτήματος
1. Οι συμμορφούμενες εγκαταστάσεις που αναφέρονται στο κεφάλαιο Ι του παραρτήματος της παρούσας απόφασης δύνανται να παραλάβουν και να επεξεργαστούν μη-συμμορφούμενο νωπό γάλα.
2. Όσο οι εγκαταστάσεις που αναφέρονται στην παράγραφο 1 επωφελούνται των διατάξεων της εν λόγω παραγράφου, τα προϊόντα που προέρχονται από συμμορφούμενες εγκαταστάσεις που αναφέρονται στο κεφάλαιο Ι του παραρτήματος:
α)
θα διατίθενται μόνο στην εγχώρια αγορά ή θα χρησιμοποιούνται για περαιτέρω επεξεργασία σε άλλες συμμορφούμενες εγκαταστάσεις που αναφέρονται στο κεφάλαιο Ι του παραρτήματος, ανεξάρτητα από την ημερομηνία διάθεσης στην αγορά·
β)
θα φέρουν διαφορετική σήμανση ταυτοποίησης, από εκείνες που προβλέπονται στο άρθρο 5 παράγραφος 1 του κανονισμού (ΕΚ) αριθ. 853/2004.
Άρθρο 3
Παραδόσεις συμμορφούμενου και μη-συμμορφούμενου γάλακτος και επεξεργασία σε συμμορφούμενες εγκαταστάσεις αναφερόμενες στο κεφάλαιο ΙΙ του παραρτήματος
Οι συμμορφούμενες εγκαταστάσεις που αναφέρονται στο κεφάλαιο ΙΙ του παραρτήματος της παρούσας απόφασης δύνανται να παραλαμβάνουν και να επεξεργάζονται νωπό γάλα που συμμορφώνεται με τις απαιτήσεις που καθορίζονται στο κεφάλαιο Ι μέρος ΙΙΙ, σημείο 3 και στο κεφάλαιο ΙΙ μέρος ΙΙΙ του τμήματος ΙΧ του παραρτήματος ΙΙΙ του κανονισμού (ΕΚ) αριθ. 853/2004 («συμμορφούμενο γάλα») και μη- συμμορφούμενο γάλα σε χωριστές γραμμές παραγωγής, υπό τον όρο ότι οι επιχειρηματίες τροφίμων αυτών των εγκαταστάσεων:
α)
συμμορφώνονται προς το άρθρο 5 του κανονισμού (ΕΚ) αριθ. 852/2004·
β)
αποδεικνύουν την ικανότητά τους να συμμορφωθούν με τους ακόλουθους όρους, συμπεριλαμβανομένης της πρόβλεψης χωριστών γραμμών παραγωγής:
i)
λήψη όλων των αναγκαίων μέτρων για να καταστεί δυνατή η τήρηση των εσωτερικών διαδικασιών για το χωρισμό του νωπού γάλακτος από τη συλλογή μέχρι το στάδιο τελικής παραγωγής, συμπεριλαμβανομένων των διαδρομών συλλογής γάλακτος, της χωριστής αποθήκευσης και της επεξεργασίας τόσο του συμμορφούμενου όσο και του μη-συμμορφούμενου γάλακτος καθώς και της ειδικής μορφής συσκευασίας και επισήμανσης γαλακτοκομικών προϊόντων ανεξάρτητα του αν προέρχονται από συμμορφούμενο ή μη-συμμορφούμενο γάλα, καθώς επίσης και της χωριστής αποθήκευσης αυτού του γάλακτος
ii)
καθιέρωση διαδικασίας που να εξασφαλίζει την ανιχνευσιμότητα του νωπού γάλακτος, συμπεριλαμβανομένων των απαραίτητων αποδεικτικών στοιχείων ως προς τις μετακινήσεις του προϊόντος και της λογιστικής για τα γαλακτοκομικά προϊόντα, καθώς και της συμφιλίωσης του συμμορφούμενου και μη-συμμορφούμενου γάλακτος προς τις κατηγορίες των παραγομένων γαλακτοκομικών προϊόντων
iii)
έκθεση του συνόλου του νωπού γάλακτος σε θερμική επεξεργασία σε θερμοκρασία τουλάχιστο 71,7 βαθμών Κελσίου για 15 δευτερόλεπτα
iv)
λήψη όλων των κατάλληλων μέτρων για να εξασφαλιστεί ότι οι σημάνσεις ταυτοποίησης που αναφέρονται στο παράρτημα ΙΙ τμήμα Ι του κανονισμού (ΕΚ) αριθ. 853/2004 δεν χρησιμοποιούνται με δόλιο τρόπο.
Άρθρο 4
Καθήκοντα των αρμόδιων αρχών στη Ρουμανία σχετικά με τις συμμορφούμενες εγκαταστάσεις που αναφέρονται στο κεφάλαιο ΙΙ του παραρτήματος
1. Οι αρμόδιες αρχές στη Ρουμανία:
α)
εξασφαλίζουν ότι οι υπεύθυνοι επιχειρήσεων τροφίμων των συμμορφούμενων εγκαταστάσεων που αναφέρονται στο κεφάλαιο ΙΙ του παραρτήματος λαμβάνουν όλα τα απαραίτητα μέτρα για να επιτρέψουν τη δέουσα τήρηση των εσωτερικών διαδικασιών για το χωρισμό του νωπού γάλακτος και των γαλακτοκομικών προϊόντων
β)
εκτελούν δοκιμές και μη προαναγγελθέντες ελέγχους σε συμμορφούμενες εγκαταστάσεις που αναφέρονται στο κεφάλαιο ΙΙ του παραρτήματος σχετικά με την από πλευράς τους τήρηση του διαχωρισμού νωπού γάλακτος και γαλακτοκομικών προϊόντων
γ)
εκτελούν δοκιμές σε εγκεκριμένα εργαστήρια για όλο το νωπό γάλα και τα τελικά προϊόντα τα προερχόμενα από τις συμμορφούμενες εγκαταστάσεις που αναφέρονται στο κεφάλαιο ΙΙ του παραρτήματος της παρούσας απόφασης, με σκοπό να ελεγχθεί η συμμόρφωσή τους προς τις απαιτήσεις του κεφαλαίου ΙΙ τμήμα ΙΧ του παραρτήματος ΙΙΙ του κανονισμού (ΕΚ) αριθ. 853/2004 συμπεριλαμβανομένων των μικροβιολογικών κριτηρίων για γαλακτοκομικά προϊόντα.
2. Το γάλα και τα γαλακτοκομικά προϊόντα που προέρχονται από συμμορφούμενες εγκαταστάσεις που αναφέρονται στο κεφάλαιο ΙΙ του παραρτήματος και έχουν παραχθεί από επεξεργασία μη-συμμορφούμενου νωπού γάλακτος δύνανται να διατεθούν μόνο στην εγχώρια αγορά ή να χρησιμοποιηθούν για περαιτέρω επεξεργασία σε άλλες τέτοιες εγκαταστάσεις ή σε εγκαταστάσεις που αναφέρονται στο κεφάλαιο Ι και να φέρουν διαφορετική σήμανση ταυτοποίησης από εκείνες που προβλέπονται στο άρθρο 5 παράγραφος 1 του κανονισμού (ΕΚ) αριθ. 853/2004.
3. Μόνο τα γαλακτοκομικά προϊόντα, που παράγονται σε συμμορφούμενες εγκαταστάσεις αναφερόμενες στο κεφάλαιο ΙΙ του παραρτήματος της παρούσας απόφασης και συμμορφώνονται προς την παράγραφο 1 του παρόντος άρθρου και τις απαιτήσεις του παραρτήματος ΙΙΙ τμήμα ΙΧ του κανονισμού (ΕΚ) αριθ. 853/2004 μπορούν να διατεθούν στην αγορά ως συμμορφούμενα προϊόντα που συμμορφώνονται με τις διατάξεις του εν λόγω κανονισμού.
Άρθρο 5
Συμμόρφωση και εκθέσεις
1. Η Ρουμανία θα εξασφαλίσει τη βαθμιαία συμμόρφωση των γαλακτοπαραγωγικών μονάδων που αναφέρονται στο άρθρο 2 παράγραφος 1 της παρούσας απόφασης, προς τις απαιτήσεις του κανονισμού (ΕΚ) αριθ. 853/2004 παράρτημα ΙΙΙ, τμήμα ΙΧ κεφάλαιο Ι, μέρη ΙΙ και ΙΙΙ του κανονισμού (ΕΚ) αριθ. 853/2004.
2. Η Ρουμανία θα υποβάλει ετήσιες εκθέσεις στην Επιτροπή σχετικά με την πρόοδο που σημειώνεται στην αναβάθμιση των γαλακτοπαραγωγικών μονάδων και στο σύστημα συλλογής γάλακτος.
Άρθρο 6
Για το γάλα και τα γαλακτοκομικά προϊόντα που παράγονται στο πλαίσιο των διατάξεων που αναφέρονται στα άρθρα 3 και 4 της παρούσας απόφασης θα χορηγηθεί μόνο η υποστήριξη που προβλέπεται στον τίτλο Ι κεφάλαια ΙΙ και ΙΙΙ, εκτός από το άρθρο 11, και τον τίτλο ΙΙ του κανονισμού (ΕΚ) αριθ. 1255/1999 του Συμβουλίου (3) εφόσον φέρουν το ωοειδές σήμα ταυτοποίησης που αναφέρεται στο παράρτημα ΙΙ τμήμα Ι του κανονισμού (ΕΚ) αριθ. 853/2004.
Άρθρο7
Εφαρμογή
Η παρούσα απόφαση εφαρμόζεται υπό την προϋπόθεση της έναρξης ισχύος της συνθήκης προσχώρησης της Βουλγαρίας και της Ρουμανίας και από την ημερομηνία έναρξης ισχύος της συνθήκης αυτής.
Εφαρμόζεται μέχρι τις 30 Ιουνίου 2008.
Άρθρο 8
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 2006.

Labels: 17
7
3
0
18
15